Všeobecné   záväzné   nariadenie

obce    R a k o v i c e 

č. 23

O  MIESTNOM  POPLATKU  ZA KOMUNÁLNE  ODPADY  A  DROBNÉ STAVEBNÉ  ODPADY
NA  ÚZEMÍ  OBCE RAKOVICE

Obec Rakovice  v súlade s ustanovením § 6 ods. 1 zákona č. 369/1990 Zb. o obecnom zriadení v znení neskorších predpisov a ustanoveniami zákona 582/2004  Z.z. o miestnych daniach a miestnom poplatku za komunálne odpady a drobné stavebné odpady v znení neskorších predpisov (ďalej len zákon č. 582/2004 Z. z.)  v y d á v a   

Všeobecne záväzné  nariadenie obce Rakovice č. 23
 o miestnom poplatku za komunálne odpady a drobné stavebné odpady  na území obce Rakovice

§ 1
Úvodné ustanovenia

1.	Miestny poplatok za komunálne odpady a drobné stavebné odpady (ďalej len „poplatok“) sa platí za komunálne odpady okrem elektroodpadov a drobné stavebné odpady, ktoré vznikajú na území obce.
2.	Toto všeobecne záväzné nariadenie (ďalej len „nariadenie“)  určuje správcu, použitie výnosov, kto je poplatníkom, vznik poplatkovej povinnosti, výšky sadzieb, spôsob platenia miestneho poplatku za komunálne odpady a drobné stavebné odpady (ďalej len „poplatok“ ), ktorý vzniká na území obce Rakovice.
3.	Správu poplatku vykonáva Obce Rakovice a poplatok je príjmom rozpočtu Obce Rakovice.
4.	Výnos poplatku sa použije výlučne na úhradu nákladov spojených s nakladaním s komunálnymi odpadmi a drobnými stavebnými odpadmi, najmä ich zber, prepravu, zhodnocovanie a zneškodňovanie.

§ 2
Poplatník

1.	Poplatok platí poplatník, ktorý je :
a)	fyzická osoba, ktorá má v obci trvalý pobyt alebo prechodný pobyt,  alebo ktorá je   na území obce oprávnená užívať alebo  užíva byt, nebytový priestor, pozemnú  stavbu alebo jej časť, alebo objekt, ktorý nie je stavbou, alebo záhradu, vinicu, ovocný sad, trvalý trávny porast na iný účel ako na podnikanie, pozemok , v zastavanom území obce okrem lesného pozemku  a pozemku, ktorý je evidovaný v katastri nehnuteľností ako vodná plocha (ďalej len „nehnuteľnosť“),
b)	právnická osoba, ktorá je oprávnená užívať alebo užíva nehnuteľnosť nachádzajúcu sa na území obce na iný účel ako na podnikanie,
c)	podnikateľ, ktorý je oprávnený užívať alebo užíva nehnuteľnosť nachádzajúcu sa na území obce na účel podnikania.

2.	Ak má osoba podľa § 2 ods. 1  písm. a) tohto VZN v obci súčasne trvalý pobyt aj prechodný pobyt, poplatok platí iba z dôvodu trvalého pobytu. Ak má osoba podľa § 2 ods. 1 písm. a) tohto VZN v obci trvalý pobyt alebo prechodný pobyt a súčasne je oprávnená užívať alebo užíva nehnuteľnosť na iný účel ako na podnikanie, poplatok platí iba z dôvodu trvalého pobytu alebo prechodného pobytu. 

3.	Poplatníkom nie je osoba, ktorej oprávnenie užívať nehnuteľnosť vyplýva z povahy právneho vzťahu s poplatníkom podľa § 2 ods. 1 tohto VZN, ak na jeho základe:
a)	užíva priestory nehnuteľnosti vyhradené na prechodné ubytovanie v zariadení na to určenom,
b)	je hospitalizovaná v zariadení poskytujúcom služby zdravotnej starostlivosti,
c)	užíva z dôvodu plnenia povinností vyplývajúcich z pracovnoprávneho vzťahu alebo iného obdobného vzťahu s poplatníkom nehnuteľnosť, ktorú má právo užívať alebo ju užíva aj poplatník, alebo
d)	v nehnuteľnosti, ktorú má poplatník právo užívať alebo ju užíva, vykonáva pre poplatníka práce alebo mu poskytuje iné služby v rámci výkonu svojej činnosti a pri tejto činnosti produkuje len komunálne odpady alebo drobné stavebné odpady.

4.	Poplatok od poplatníka v ustanovenej výške pre obec vyberá a za vybraný poplatok ručí :
a)	vlastník nehnuteľnosti, ak je nehnuteľnosť v spoluvlastníctve viacerých spoluvlastníkov alebo ak ide o bytový dom, poplatok vyberá a za vybraný poplatok ručí zástupca alebo správca určený spoluvlastníkmi, ak s výberom poplatku zástupca alebo správca súhlasí,
b)	správca, ak je vlastníkom nehnuteľnosti štát, vyšší územný celok alebo mesto (ďalej len „platiteľ“).

5.	Platiteľ a poplatník sa môžu písomne dohodnúť, že poplatok obci odvedie priamo poplatník, za odvedenie poplatku obci ručí platiteľ.

6.	Ak viacero poplatníkov podľa § 2 ods. 1 písm. a) tohto VZN žije v spoločnej domácnosti, plnenie povinností poplatníka môže za ostatných členov tejto domácnosti na seba prevziať jeden z nich. Za poplatníka, ktorý nie je spôsobilý na právne úkony v plnom rozsahu, plní povinnosti poplatníka jeho zákonný zástupca, prípadne opatrovník. Povinnosti poplatníka nesmie za iného prevziať alebo plniť osoba, ktorá sa dlhodobo zdržiava mimo územia Slovenskej republiky alebo je nezvestná. Tieto skutočnosti, ako aj ich zmeny je osoba, ktorá za iného plní povinnosti poplatníka povinná oznámiť obci.

§ 3
Vznik a zánik poplatkovej povinnosti

1. Poplatková povinnosť vzniká dňom, ktorým nastane skutočnosť uvedená v § 2 ods. 1 tohto VZN.

2. Poplatková povinnosť zaniká dňom zániku skutočnosti zakladajúcej vznik poplatkovej povinnosti. 

§ 4
Sadzba poplatku

1.	Sadzba poplatku je pre poplatníka podľa § 2 ods. 1 písm. a) tohto VZN:
0,03 € za osobu a kalendárny deň (t.j. 10,95 € za osobu a kalendárny rok)

2.	Sadzba poplatku je pre poplatníka podľa § 2 ods. 1 písm. b) a písm. c) tohto VZN :

Objem nádoby v l	Frekvencia vývozu	Počet vývozov ročne	Sadzba poplatku €/l	
110	1x za dva týždne	26	           0,015 €	
             120	1 x za dva týždne	              26	         0,015 €	

t.j.   42,90 €/rok za jednu 110 litrovú nádobu
t.j.   46,80 €/rok za jednu 120 litrovú nádobu
 
§ 5
Určenie poplatku

Poplatok sa vyrubuje na obdobie kalendárneho roka a určuje sa ako :
a)	súčin sadzby poplatku a počtu kalendárnych dní v danom kalendárnom roku, počas ktorých má alebo bude mať poplatník uvedený v § 2 ods. 1 písm. a) tohto VZN v obci trvalý alebo prechodný pobyt alebo počas ktorých nehnuteľnosť užíva alebo je oprávnený ju užívať,
b)	súčin frekvencie odvozov, sadzby určenej v tomto VZN a objemu zbernej nádoby, ktorú poplatník uvedený v § 2 ods. 1 písm. b) a c) užíva v súlade so zavedeným systémom zberu komunálnych odpadov a drobných stavebných odpadov.

§ 6
Ohlásenie

1.	Poplatník je povinný do jedného mesiaca odo dňa vzniku povinnosti platiť poplatok, odo dňa, keď nastala skutočnosť, ktorá má vplyv na zánik poplatkovej povinnosti, ako aj od skončenia obdobia určeného obcou, za ktoré platil poplatok, v prípade, ak došlo k zmene už ohlásených údajov, ohlásiť obci:
a) svoje meno, priezvisko, dátum narodenia, adresu trvalého pobytu, adresu prechodného pobytu (ďalej len „identifikačné údaje“), ak je poplatníkom osoba podľa § 77 ods. 2 písm. b) alebo písm. c) zákona č. 582/2004 Z. z., názov alebo obchodné meno, sídlo alebo miesto podnikania, identifikačné číslo,
       b) identifikačné údaje iných osôb, ak za ne plní povinnosti poplatníka podľa § 77 ods.7 
    zákona č. 582/2004 Z. z. ,
      c) údaje rozhodujúce na určenie poplatku podľa § 79 zákona č. 582/2004 Z. z. spolu s ohlásením predloží aj doklady potvrdzujúce uvádzané údaje, ak súčasne požaduje zníženie alebo odpustenie poplatku podľa § 83 zákona č. 582/2004 Z. z. aj doklady, ktoré odôvodňujú zníženie alebo odpustenie poplatku.

2. Poplatník je oprávnený podať obci ohlásenie aj v prípade, ak zistí, že jeho povinnosť           platiť poplatok má byť nižšia, ako mu bola vyrubená, alebo ak žiada o zníženie poplatku z dôvodu, že neužíva nehnuteľnosť, ktorú je oprávnený užívať.

§ 7
Vyrubenie poplatku

1.  Poplatok vyrubí  správca poplatku platobným výmerom. 

2. Obdobím pre vyrubenie poplatku je kalendárny rok.

§ 8
Splatnosť poplatku

1.	Poplatok je splatný do 31. marca príslušného kalendárneho roku.

2.	Poplatok je možné uhradiť bezhotovostným prevodom z účtu v banke na účet správcu      poplatku vedený vo VÚB a.s. pobočka Piešťany, číslo účtu: 14422212/0200, poštovou poukážkou na uvedený účet správcu poplatku alebo v hotovosti pri platbách do 331,94 € poverenému zamestnancovi správcu poplatku. 

§ 9
 Odpustenie poplatku

1.   Správca dane poplatok v zdaňovacom období odpustí, ak sa poplatník v určenom období  dlhodobo zdržiava alebo zdržiaval v zahraničí. Pre účely uplatnenia odpustenia poplatku sa považuje za dlhodobo dvanásť mesiacov zdaňovacieho obdobia.
2.  Podmienkou na odpustenie poplatku je hodnoverný doklad, z ktorého jednoznačne vyplýva, že poplatník sa zdržiava alebo zdržiaval v zdaňovacom období dlhodobo v zahraničí. Dátum vystavenia dokladu, musí byť zhodný so zdaňovacím obdobím, na ktoré sa uplatňuje nárok na odpustenie poplatku vrátane uvedenia dátumu od kedy a do kedy bol (alebo bude) poplatník v zahraničí. Doklad, ktorý preukazuje danú skutočnosť je:
· potvrdenie zamestnávateľa zo zahraničia o trvaní pracovného pomeru - originál (prípadne pracovná zmluva) alebo
· potvrdenie zamestnávateľa (SR) o výkone práce poplatníka v zahraničí – originál alebo
· potvrdenie od agentúry, ktorá sprostredkovala prácu v zahraničí – originál alebo
· doklad vecne príslušného úradu o pobyte v zahraničí (napr. úrad prihlasovania obyvateľstva, rezidentské povolenie) – fotokópia alebo
· potvrdenie o štúdiu v zahraničí (potvrdenie za akademický rok od 1. septembra predchádzajúceho zdaňovacieho obdobia do 31. augusta aktuálneho zdaňovacieho obdobia a potvrdenie za akademický rok od 1. septembra aktuálneho zdaňovacieho obdobia do 31. augusta nasledujúceho zdaňovacieho obdobia) – originál alebo potvrdenie za všetky semestre aktuálneho zdaňovacieho obdobia – originál alebo
      ·  potvrdenia o zaplatení vyrubeného poplatku za komunálny odpad v zdaňovacom období v inej obci.
      
V prípade, že potvrdenie nie je v slovenskom alebo českom jazyku, je potrebné k dokladom predložiť aj preklad. Doklad je vo výnimočných prípadoch možné nahradiť čestným vyhlásením.

3.  Poplatník uplatňujúci si nárok na odpustenie je povinní priniesť príslušné doklady do 28.2. príslušného kalendárneho roka. 

4.  Ak nastali skutočnosti v priebehu zdaňovacieho obdobia a poplatník si chce uplatniť nárok na odpustenie poplatku, môže požiadať o odpustenie poplatku na príslušné obdobie v zdaňovacom období najneskôr však do 30. novembra príslušného zdaňovacieho obdobia podaním žiadosti a v tejto lehote predložiť príslušné doklady, podľa ods. 2. Ak nepredloží príslušné doklady, nárok na odpustenie poplatku za toto zdaňovacie obdobie zaniká.

§ 10
Zmiernenie a odstránenie tvrdosti zákona

1. Správca dane na základe žiadosti poplatníka môže na zmiernenie alebo odstránenie tvrdosti zákona v jednotlivých prípadoch poplatok znížiť, ak poplatník preukáže správcovi dane svoju neprítomnosť v obci z dôvodu, že neužíva nehnuteľnosť, ktorú je oprávnený užívať, viac ako 90 dní po sebe nasledujúcich.

2. Správca dane môže na základe ods. 1 znížiť poplatok o 50 % na osobu a kalendárny deň v  zdaňovacom období po splnení podmienok uvedených v ods. 3.
 
3. Podmienkou na zníženie poplatku podľa ods. 2 je hodnoverný doklad, z ktorého jednoznačne vyplýva, že sa poplatník v zdaňovacom období viac ako 3 dni v týždni počas 4 po sebe nasledujúcich mesiacov nezdržiava v obci. 

Doklad, ktorý preukazuje danú skutočnosť je:
·   potvrdenie od zamestnávateľa, v ktorom zamestnávateľ potvrdí, že poplatník v zdaňovacom období vykonáva prácu mimo obce Rakovice v Slovenskej republike - originál (vo výnimočných prípadoch pracovná zmluva), vrátane dokladu, ktorý preukazuje ubytovanie v mieste výkonu práce (vlastníctvo k nehnuteľnosti, potvrdenie o prechodnom ubytovaní, nájomná zmluva) – kópia alebo
·   potvrdenie zamestnávateľa v Slovenskej republike zo zahraničia o trvaní pracovného pomeru - originál (nie pracovná zmluva) alebo
·   potvrdenie od zamestnávateľa (SR) o výkone práce poplatníka v zahraničí, z ktorého vyplýva, že poplatník v zdaňovacom období vykonáva prácu v zahraničí – originál alebo
·   potvrdenie od agentúry, ktorá sprostredkovala prácu v zahraničí – originál alebo
·   potvrdenie o štúdiu mimo miesta trvalého bydliska s tým, že v mieste štúdia daňovník aj býva (potvrdenie za akademický rok od 1. septembra predchádzajúceho zdaňovacieho obdobia do 31. augusta aktuálneho zdaňovacieho obdobia alebo potvrdenie za akademický rok od 1. septembra aktuálneho zdaňovacieho obdobia do 31. augusta nasledujúceho zdaňovacieho obdobia) – originál alebo
·  potvrdenie vecne príslušného úradu o pobyte v zahraničí (rezidentské povolenie, úrad prihlasovania obyvateľstva) – fotokópia alebo
·  potvrdenie o pobyte v zariadení sociálnej starostlivosti - fotokópia alebo
·  doklad o hospitalizácii v zdravotníckom zariadení – fotokópia alebo
·  doklad o liečebnom, resp. kúpeľnom pobyte poplatníka - fotokópia.

V prípade, že potvrdenie zo zahraničia nie je v slovenskom alebo českom jazyku, je potrebné k dokladom predložiť aj ich preklad. Doklad, ktorý preukazuje neprítomnosť poplatníka v obci je vo výnimočných prípadoch možné nahradiť čestným prehlásením.

§ 11
Vrátenie poplatku

Ak v priebehu určeného obdobia zanikne poplatková povinnosť poplatníka, ktorému bol poplatok vyrubený platobným výmerom, je obec povinná vrátiť pomernú časť poplatku rozhodnutím do 30 dní odo dňa doručenia dodatočného platobného výmeru alebo odo dňa zistenia tejto skutočnosti, najneskôr však 60 dní od skončenia kalendárneho roka, ktorý je aj zdaňovacím obdobím, za ktoré bol poplatok uhradený. Obec nie je povinná vrátiť preplatok nižší ako 3 €. 

§ 11
Záverečné ustanovenie

Dňom účinnosti tohto Všeobecne záväzného nariadenia obce Rakovice o miestom poplatku za komunálne odpady a drobné stavebné odpady sa zrušuje Všeobecne záväzné nariadenie č. 1 obce Rakovice o miestnych daniach a miestnom poplatku za komunálne odpady a drobné stavebné odpady  zo dňa 12.12.2008.

§ 12
Účinnosť

Všeobecne záväzné nariadenie obce Rakovice o poplatku za komunálne odpady a drobné stavebné odpady  č. 23 bolo schválené dňa 11.12.2009 uznesením OZ č. 108/2009 a nadobúda účinnosť dňa 01.01.2010.

                                                                                        Dušan Daloš   
                                                                                  starosta obce Rakovice

Návrh VZN vyvesený na úradnej tabuli OcÚ dňa 01.12.2009
VZN vyvesené na úradnej tabuli OcÚ od: 14.12.2009